บาทแข็ง เยนอ่อน น้ำมันพุ่ง
การกลับมาของดอลลาร์ แครี่ เทรด สร้างความผันผวนในตลาดเก็งกำไรทั่วโลกอีกครั้งหนึ่งแล้ว ค่าบาทที่แข็งขึ้นต่อเนื่องจนหลุดลงมาใต้ 33.00 บาทต่อดอลลาร์อีกครั้ง คือตัวแปรเชิงสัญลักษณ์ที่บอกให้รู้ว่าดัชนี SET ของตลาดหุ้นไทย เหตุใดจึงร่วงน้อยกว่าที่อื่น ๆ ในเอเชีย
15 ก.พ. 2565

การกลับมาของดอลลาร์ แครี่ เทรด สร้างความผันผวนในตลาดเก็งกำไรทั่วโลกอีกครั้งหนึ่งแล้ว ค่าบาทที่แข็งขึ้นต่อเนื่องจนหลุดลงมาใต้ 33.00 บาทต่อดอลลาร์อีกครั้ง คือตัวแปรเชิงสัญลักษณ์ที่บอกให้รู้ว่าดัชนี SET ของตลาดหุ้นไทย เหตุใดจึงร่วงน้อยกว่าที่อื่น ๆ ในเอเชีย
ในขณะที่ราคาน้ำมันดิบคืนวานที่ผ่านมาพุ่งขึ้นแตะระดับเหนือ 93 ดอลลาร์ต่อบาร์เรล และดาวโจนส์ถล่มร่วงต่อมาอีก จากความวิตกความขัดแย้งรัสเซีย-ยูเครนฉุดตลาด ทำให้ค่าเงินเยนอ่อนยวบสวนทางค่าเงินบาท สะท้อนถึงการเคลื่อนตัวของทุนลี้ภัยจากดอลลาร์มาถือเงินสกุลอื่นที่อ่อนไหว และเหมาะสำหรับการเก็งกำไรวูบวาบขึ้น
ดอลลาร์ แครี่ เทรดคืออะไร คงไม่ต้องสาธยายซ้ำซากยืดยาว เอาเป็นว่า มันคือ การเล่นเก็งกำไรค่าเงินโดยขนดอลลาร์ไปหากำไรในสกุลเงินท้องถิ่นอื่นที่มีอัตราดอกเบี้ยสูงกว่าที่หวนคืนมา ในช่วงเวลาที่มีองค์ประกอบสำคัญของการเก็งกำไรอื่น ๆ เช่น ราคาทองคำในตลาดเก็งกำไรที่ยังคงสูงเกินกว่า “ราคาใช้สอย (useable prices)” ราคาหุ้นในตลาดที่ไม่สอดรับปัจจัยพื้นฐานของผลประกอบการ ที่ล้วนเกิดจากความพยายามกำกับการเคลื่อนย้ายทุนครั้งใหญ่ จาก “มือที่มองเห็น”
ทั้งนี้ ปัจจัยเสริมที่ว่าด้วยการแพร่ระบาดของโควิด-19 ย่างเข้าสู่ภาวะใกล้สุดท้ายของวงจรการแพร่กระจายแล้ว เป็นตัวแปรสำคัญที่ทำให้ดอกเบี้ยต่ำติดพื้นเริ่มผงกหัวขึ้นมาอีกครั้ง? ทำให้ “กับดักสภาพคล่อง” และ “เงินฝืด” ค่อย ๆ หมดไป
สถานการณ์ของตลาดหุ้นยามนี้ ที่แกว่งไกวในลักษณะไซด์เวย์ขาขึ้น โดยมีค่าเงินบาทที่แข็งเกินสวนกับค่าของดอลลาร์ที่งแข็งขึ้นเทียบกับค่าเงินสกุลสำคัญของโลก ยกเว้นค่าบาทไทย จากการที่เงินทุนไหลเข้ามาต่อเนื่อง จึงหนีไม่พ้น…… แม้จะพยายามหนีสักแค่ไหน
ราคาหุ้นที่เกี่ยวข้องกับราคาน้ำมัน และสินค้าทดแทนกัน รวมทั้งกลุ่มปิโตรเคมี ที่เป็นการขึ้นจนดูผิดธรรมชาติ ส่วนหนึ่งก็มาจากเหตุผลที่อธิบายได้ไม่ยาก
การที่ในรอบสัปดาห์นี้ ดัชนีดาวโจนส์ ลดลง 1%, ดัชนี S&amp;P500 ลดลง 1.8% และ Nasdaq ร่วงลง 2.2% สวนทางกับการวิ่งสวนไปของตลาดหุ้นไทย อินเดีย และจีน ในลักษณะต่างคนต่างเดิน สามารถอธิบายได้จากทฤษฎี แม้ว่าอาจจะไม่สมเหตุสมผลในสายตาของใครบางคนก็ตาม
ที่มีผลพวงโยงใยเข้ากับปรากฏการณ์เคลื่อนย้ายทุนแบบ โลกาภิวัตน์ เข้ากับ การเคลื่อนย้ายตัวของทุนที่เกิดขึ้นโดยผ่านเครือข่ายที่ถักใยดุจร่างแห
ตลาดหุ้นไทยเผชิญข่าวร้ายมากเกินจนซึมซับไว้เกือบหมดแล้ว …ไม่เชื่อก็ไม่ต้องเชื่อนะครับ
ดอกเบี้ยขาขึ้นในสหรัฐฯ กำลังเปิดทางให้ตลาดหุ้นไทยที่มีราคาหุ้นบจก.จำนวนมาก ราคาต่ำกว่าบุ๊กแวลูมานานเกินไปแล้ว
ถ้าไม่ซื้อช่วงนี้ อย่าบ่นทีหลังว่าเสียค่าโง่แพง ๆ เกิน ……ละกัน